Heidelbergse Kategismus | Ons enigste Troos
'n Diagram van die verseker-werk en gewillig-maak werk van Christus
'n Diagram van die verseker-werk en gewilig-maak-werk van Christus volgens ons belydenis in Sondag 1, antwoord 1.
Omdat Christus ons skuld betaal
ons verlos van die mag van die duiwel en die sonde
ons bewaar by die verlossing van 1 en 2 ….
DAAROM verseker Hy ons van die ewige LEWE
DAAROM maak Hy ons gewillig om vir Hom te LEWE
This entry was posted on Oktober 5, 2013, in Heidelbergse Kategismus.	Lewer kommentaar
'n Moderne, aktuele "omkeer-kategismus"
'n Moderne, aktuele weergawe, parafrase, uitbreiding en verklaring van dele van die Heidelbergse Kategismus na aanleiding van die omkeerstrategie-gesprek in die GKSA
Dit is my diepste oortuiging dat ons in die Heidelbergse Kategismus alles het wat nodig is vir kerkomkeer of kerkvernuwing of kerkgesondheid – watter woord (omkeer, vernuwing, gesondheid) 'n mens ook al wil gebruik.
'n Kerk wat leef by dit wat die Kategismus leer, sal kerngesond wees en sal na buite toe leef.
Ons behoort dus te weet hoé 'n kerk omkeer, want ons het in ons belydenisskrifte álles wat nodig is.
Wat vreemd aandoen in hierdie saak, is asof ons of dat hierdie dinge van die belydenis nie meer ken nie, maar ons gaan na buitelandse kerke en teoloë om ons te vertel hoé ons die kerk moet vernuwe.
My eerste stap sou eerder gewees het om die kerk van vandag aan Skrif en belydenis te toets en 'n baie ernstige studie van Skrif en belydenis te onderneem.
Ek is ernstig besorgd oor die feit dat die Kategismusprediking deur baie gemeentes losgelaat word. Dit bring is groot verarming en verskraling in ons Christus-prediking. Daarmee gaan ons kennis van die gereformeerde leer en die rykdom van die Reformasie verlore.
Waarom preek ons predikante nie meer die Kategismus nie? Waarom is dit vir ons nie meer mooi nie – dis tog die Evangelie in sy volle rykdom en samehang? Waarom is die Kategismus vir baie moeilik, ja, selfs droog? Is dit miskien omdat ons die evangelie nie meer ken nie en dat daarom die evangelie van die Kategismus (wat uit die Skrif kom) vir ons onbekend en moeilik begin word het?
Hierdie stuk van my is maar 'n paar pennestrepe. Dit is nie bedoel om volledig te wees nie.
2. Ons moet self ook omkeer na die Omkeerder
Wat die omkeerstrategie betref, moet ons weet: Ons moet ook self omkeer en weet wat omkeer vir onsself beteken.
Ons kan nie aan ander omkeer leer en weet hoe ander (ons jeug, evangelisasiegevalle en sendingobjekte) moet omkeer, as ons dit nie ten opsigte van onsself weet en die – uitsluitlik – Godswonder daarvan in ons eie lewe ervaar het nie.
Die groot vraag is: Weet ons dit nog?
3. Ons moet weet hoé ons en ander kan omkeer
Hoé keer ons om?
Hoé behou ons ons jeug? Hoé keer hulle om?
Hoe trek ons mense na die GKSA: sendingobjekte en evangelisasiegevalle? Hoé keer hulle om?
4. Die Heidelbergse Kategismus leer ons hoé. My oogmerk
Ons Kategismus leer ons dit helder en duidelik op grond van en in naspreke van die Skrif:
Dít is my groot doelwit en bedoeling met hierdie stuk.
5. Beperking tot enkele aspekte van die werk van Christus in die Kategismus
In Sondag 1 kom verskillende aspekte of kante van die werk van Christus na vore: sy skuldbetaling, sy verlossing van die heerskappy van die duiwel en die mag van die sonde, sy bewaring en sy werk deur die Heilige Gees.
Ek wil my egter beperk. Ek wil veral konsentreer op sy verlossing van die sondemag: dat Hy ons deur sy verlossing nuwe mense maak, mense wat van harte gewillig is om Hom te dien. Of om dit in 'n nuwe idoom te stel: dat Hy ons omkeer deur sy verlossing van die sondemag en hoé ons daaraan deel kry.
6. Ons Heidelbergse Kategismus geparafraseer, toegepas en uitgebrei
Vraag en antwoord 1 – die Omkeerder en Hy alleen keer sy kerk om en is daarom my heel enigste troos
Vraag 1: Wat is jou enigste troos in die vraagstuk oor omkeerstrategie?
Antwoord 1: Dat ek die eiendom is van my getroue Omkeerder, Jesus Christus. Hy het my uit alle heerskappy van die duiwel en sondemag (van nie wil omkeer nie, soos koudheid, louheid, gebrek aan uitleef van die gemeenskap van die gelowiges, nie luister na sy Woord nie, ens) verlos deur sy kruis. Daarom ( hierdie daarom gryp terug na wat antwoord 1 sê : dat Christus my verlos het van alle heerskappy van die duiwel. Die daarom sê: danksy en deur sy verlossing, sy omkeer van my aan die kruis) maak Hy my van harte gewillig en bereid om om te keer na sy Woord en hoe Hy gedien wil word in sy Woord en om so – deur te luister na sy Woord – vir Hom te lewe.
1) Omkeer het álles met die verlossing van Christus te make:
omkeer is gewortel in Christus se verlossing van die mag van die sonde;
daarom kan daar hoegenaamd geen omkeer (na binne en na buite – in die gemeente, onder ons jeug en op sendingveld en evangelisasieterrein) wees sonder die kruis en opstanding van Christus nie.
Vraag en antwoord 2 – Hoeveel dinge moet jy weet om in die troos van hierdie Omkeerder salig te lewe en te sterwe?
Vraag 2 Hoeveel dinge moet jy weet om in hierdie troos salig te kan lewe en sterwe?
Antwoord: Drie dinge :
hoe groot my sonde en ellende is (dat my sonde so groot is, dat ek nie self wil of kan omkeer nie; ek onbekwaam is tot enige omkeer en geneig is tot alle wegkeer);
hoe ek van al my sonde en ellende verlos word (dat daar net Een Omkeerder is) en
hoe ek God vir so 'n verlossing dankbaar moet wees (dat my dankbaarheid niks anders is as verkondiging van en uitleef van die Omkeerder se werk nie).
2) Speel die sondeleer, ons absolute sondigheid, dat ons dood is in die misdade en die sonde, nog 'n rol in ons Woordverkondiging en ons nadenke oor omkeer by onsself en by buitekerklikes? Ek is van mening dat die antwoord beslis nee is.
3) Waar die sondeleer verflou en verdwyn, verskraal en kwyn die Christus-prediking en die noodsaak van die werk van Christus en word die dankbaarheid iets wat ons self doen en kan doen.
Vraag en antwoord 43 Die Omkeerder dood die onomkeerbare ou mens deur sy Omkeer-kruis en daardeur alleen
Vraag 43: Hoe help die omkeer-offer en omkeer-dood van Christus aan die kruis ons nog in ons omkeerstrategie?
Antwoord: Deur die omkeer-krag van sy kruis word ons ou mens (die onomkeerbare "ek" wat nie self wil en nie self kan omkeer nie) saam met Hom gekruisig, gedood en begrawe. Gevolglik (danksy sy omkeer-werk van die kruis – waarvan so weinig wil weet of wat so min 'n rol speel) kan ons sondige begeertes (soos om self die kerk om te wil keer – lees: onderstebo te keer –sonder Christus en buite sy Woord om) nie meer oor ons heers nie, maar kan ons onsself as 'n dankoffer ( lees: lofoffer op sy werk, dws sy werk om ons om te keer) aan Hom toewy.
4) Die ou mens – dit is die mens wat nie wil luister na die Omkeerwoord van die kruis nie en wat hom nie wil buig onder die evangelie nie. Dit wil nie, omdat die kruis sê: Jy, o mens, is 'n nul en Christus is alles. Daarvan hou ons nie.
Die evangelie is nie na die mens (dws die mens in die algemeen) nie (Galasiërs 1:11). Inteendeel, die ou mens probeer om self – sonder evangelie, sonder Christus, sonder sy Woord, teen sy Woord in – die kerk en homself te verander.
5) Wat is 'n dankoffer? Wat is dankbaarheid? Ware dankbaarheid is een groot lofprysing aan God vir sy werk in Christus.
Ons loof (=dank) God
deur daardie werk van Christus te verkondig in ons gesprekke;
deur sy verlossingswerk te laat sien in ons dade.
6) Ek wil dankbaarheid nog so verduidelik:
Dankbaarheid is die erkenning dat net Een die kerk kan omkeer en dat Hy dit doen deur die Omkeer-Woord van sy kruis en opstanding.
Ons noem hierdie erkenning geloof – die heel belangrikste dankbaarheidswerk wat daar is. Nooit word die Vader meer geprys, verheerlik en gedank nie, as wanneer ons sy Seun erken nie.
Dankbaarheid is om by daardie Woord te bly, om te bely en te beleef en uit te leef dat net die Woord ons omkeer en niks anders nie.
Vraag en antwoord 54 Die enigste Omkeerder vergader die kerk net deur die Omkeerwoord van die kruis
Vraag 54: Wat glo jy van die heilige, algemene Christelike kerk?
Antwoord: Dat die Seun van God – en nét Hy en nie menslike omkeerders nie – vir Hom 'n gemeente … deur sy Gees en Woord (die enigste Omkeerinstrument) en nie deur 'n mensewoord (=menslike omkeerplanne) nie … vergader, beskerm en onderhou …
7) Die Seun van God en Hy alleen doen wat ons nie kan doen nie
8) Dít moet sterk benadruk word in antwoord 54 dat wanneer die belydenis praat van die kerk (dws kerk-groei, kerk-bewaring, kerk-instandhouding):
word daar heeltemal niks gesê word van die mens nie, maar
dit begin met … dat die SEUN VAN GOD en … DEUR SY GEES EN WOORD
9) Die Seun van God en die Gees en Woord van die Seun doen wat ons mensewoord (=planne, gedagtes) nie kan doen nie.
10) Dit maak vanselfsprekend die Woordverkondiging (preek, huisbesoek, katkisasie) álles en genoegsaam.
Vraag en antwoord 54 (vervolg): Woord en Gees: die Woord oor die werk van die Omkeerder
Daar word vandag dikwels gepraat van Woord en Gees. Dit het egter so 'n vae uitdrukking geword, dat dit tog nader verklaar moet word.
11) Wat bedoel die Kategismus met Gees en Woord?
Die Omkeer-Woord van die kruis en opstanding van Christus. Die Omkeer-Gees bring die Omkeerder na ons toe: sy kruis en opstanding.
Die ander Trooster, die Heilige Gees, bring die Trooster en sy Troos. Immers, Johannes 14:26 sê dit so duidelik: maar die Trooster, die Heilige Gees, wat die Vader in my Naam sal stuur, Hy sal julle alles leer en sal julle herinner aan alles wat Ek vir julle gesê het.
Vraag en antwoord 65 Die Omkeer-Gees werk die geloof in die Omkeerder deur die Omkeer-Woord
Vraag 65: Terwyl ons slegs deur die geloof deel aan Christus en al sy weldade kry, waar kom so 'n geloof dan vandaan?
Antwoord: Die Heilige Gees werk dit in ons harte deur die verkondiging van die heilige evangelie en versterk dit deur die gebruik van die sakramente.
12) Dit moet ons leer hoe belangrik die Omkeer-Woord en dit alleen is.
13)Dit leer ons wat die inhoud van die Omkeer-Woord van die Gees is:
die heilige evangelie
Christus en al sy weldade.
Vraag en antwoord 86: Dankbaarheid – deur die Omkeerder!
Antwoord: Omdat Christus – let wel: Christus, voorop – ons … ook deur sy Heilige Gees tot sy ewebeeld vernuwe sodat – as gevolg van sy werk – ons met ons hele lewe bewys dat ons God dankbaar is vir sy weldade en Hy deur ons geprys word. Verder, sodat – weer die sodat van Christus – … ons deur ons godvresende lewe ons naaste ook vir Christus kan wen – sending, evangelisasie, ons jeug!
14) Sien ons met Wié die derde deel, die dankbaarheidsdeel van die Kategismus begin? Met Christus, met die Omkeerder, met sý vernuwende, met sý omkeerwerk.
15) Christus se werk word gevolg deur 'n sodat: "sodat ons met ons hele lewe bewys dat ons God dankbaar is vir sy weldade en Hy deur ons geprys word". Hierdie "sodat" lui 'n gevolg, 'n vrug in. Ons omkeer is vrug van sy werk.
1 Petrus 2:9 Maar julle is 'n uitverkore geslag, 'n koninklike priesterdom, 'n heilige volk, 'n volk as eiendom verkry, om te verkondig die deugde van Hom wat julle uit die duisternis geroep het tot sy wonderbare lig,
1 Petrus 2:12 en hou julle lewenswandel onder die heidene skoon, sodat as hulle van julle kwaad spreek soos van kwaaddoeners, hulle op grond van die goeie werke wat hulle aanskou, God kan verheerlik in die dag van besoeking.
Vraag en antwoord 123 Gebed om die vervulling van vraag en antwoord 54:
Antwoord: Laat u koninkryk kom. Dit is: Regeer ons so deur u Omkeer-Woord en Omkeer-Gees, deur die Omkeer-Woord van die kruis, dat ons ons hoe langer hoe meer aan U onderwerp (= omkeer). Bewaar U (U, U, U – en beslis nie ons nie, want dit sal fataal en nutteloos wees) u kerk en laat U (U, U, U) dit groei deur u Omkeer-Woord. Vernietig die werke van die duiwel, elke mag wat teen U Omkeer-Woord, U kruis-Woord opstaan, en alle kwaadwillige planne wat teen u heilige Woord bedink word, totdat die volkomenheid van u ryk kom, waarin U alles in almal sal wees.
16) Omkeer is 'n gebedsaak.
17) Gebed is: pleit om die vervulling van God se beloftes in Christus; om hulpbehoewend die hande na Hom toe uit te strek.
18) Ook in v/a 123 sien ons die U,U, U – dws die Seun van God en sy Gees en Woord. Net dit alleen. Net soos in antwoord 54.
19) Ek wil hierdie bede so parafrasseer: Onse Vader, ons bid dat die enigste en getroue Omkeerder, Jesus Christus, Hy wat ons enigste troos is in die saak van omkering, die kerk sal vergader en vermeerder deur sy Omkeer-Woord en Omkeer-Gees, deur die troos van die Omkeer-Woord van sy kruis
7. Sending en evangelisasie in die lig van die Kategismus
Antwoord 64: Die onmoontlike dat jy nie sending en evangelisasie sal doen nie
… dit is onmoontlik (let wel: onmoontlik) dat 'n mens wat deur 'n ware geloof in Christus ingeplant is, nie vrugte van dankbaarheid sal voortbring nie
19) Dit is onmoontlik dat iemand wat glo in die werke van Christus dit nie sal uitstraal na ander in woorde en werke nie, in evangelisasie- en sendingwoorde en –werke.
20) Ons sal weer moet leer wat dankbaarheid is: nie iets van myself nie, maar uitstraal in woord en daad van God se werke in en deur my. Immers, sy verlossing van die heerskappy van die duiwel maak my van harte gewillig en bereid om voortaan vir Hom te lewe (antw 1). En: agv sy kruis kan ons sondige begeertes nie meer oor ons heers nie, maar kan ons onsself as 'n dankoffer (1. in ons oorvertel van sy werke en 2. doen van sy werke in sending en evangelisasie) aan Hom toewy.
22) Wat is dankbaarheid anders as om oral en altyd, ook op sendingveld en evangelisasieterrein, die dank-lofoffer oor Christus se werk in jou woorde en dade te laat weerklink en te laat sien?
22)Waar die hart van vol is, loop die mond van oor.
Met hom/haar wat waarlik glo, gaan dit soos met die Tessalonisense: Want van julle uit het die woord van die Here weerklink nie alleen in Macedónië en Acháje nie, maar ook op elke plek het julle geloof in God uitgegaan, sodat ons nie nodig het om daar iets van te sê nie. (1 Tess 1:18).
23) Brei die GKSA miskien daarom so min uit: omdat ons so ondankbaar is, omdat ons so min Christus leef en Christus praat?
Of is dit miskien omdat ons die Omkeerder glad nie ken nie?
Vr Hoe moet ons sending en evangelisasie doen?
Antwoord: Ons kan dit nie doen nie. Die Omkeerder moet dit doen.
Ook op die evangelisasieterrein en sendingveld is die Seun van God die Een wat vergader (vgl antw 54).
Vr Hoe doen die Omkeerder dit dan?
Antwoord: Deur sy Woord en Gees (vgl antw 54) en nie anders nie.
Vergelyk ook die uitermate belangrike Vraag en Antwoord 65:
Vr Wat moet óns dan doen?
Die Woord van die Omkeerder verkondig;
en bid om die vervulling van die Omkeerder se vergaderwerk (vr/antw 123)
Vr Weer: Wat moet ons dan doen?
Antwoord: Niks nie. Laat die Omkeerder werk en moenie sy Omkeer-Woord in die weg staan en sy Omkeer-Gees bedroef nie.
Vr Maar moet ons nie ook iets doen om die kerk om te keer nie?
Antwoord: As ons nog iets sou kon gedoen het, sou Hy nie ons enigste troos gewees het nie en dan sou die verlossing (omkeer) nie deur sy Woord alleen gewees het nie.
Vr Hoe staan ons die Omkeerder in die Weg
Antwoord: As ons nie die Evangelie, Christus, in sy volheid verkondig nie en as jy die Omkeerder se omkeerwerk vermeng met mense-aksies en mense-woorde.
Vr Hoe staan ons die Omkeerder se Woord in die Weg?
As ons nie bly by die Woord alleen (preek, huisbesoek, katkisasie) nie.
As die Woordverkondiging nie vir ons alles is nie.
This entry was posted on September 11, 2013, in Heidelbergse Kategismus.	Lewer kommentaar
This entry was posted on Februarie 27, 2012, in Heidelbergse Kategismus.	Lewer kommentaar
Preek Sondag 18
Lees:1 Joh 1:8 – 2:2; Kolossense 3:1-17
Teks: Kolossense 3:1,2; 1 Joh 2:1,2
Psalms: Ps.8:1-4; 8:5-7; 47:1-2; 47:3-4; 68:8,9
Die Kategismus wil ons troos. En steeds wil ons belydenis ons troos met die dade van God – van God Drie-Enig. Sy krag-dade. Dit is ook waaroor dit gaan by hemelvaart: Dit gaan om die dade van God die Vader en God die Seun en God die Heilige Gees. Aldrie kom ter sprake in hierdie Sondag oor die hemelvaart van ons Here Jesus Christus.
In antwoord 46 bely ons: Dit is tot ons voordeel dat ons Here Jesus nou in die hemel is. Hy is vir ons daar ten goede.
Op hierdie ten goede brei die Kategismus uit in vraag en antwoord 49 deur ons op drie vrugte van die hemelvaart te wys:
Christus se liggaam ons PAND
Christus se Gees as TEENPAND
Die eerste vrug dan is
2.1. die VOORSPRAAK van Christus
In ons teksvers in 1 Johannes 2:1 sê die apostel: Ons het 'n Voorspraak by die Vader, Jesus Christus, die Regverdige. Jesus Christus is ons Voorspreker in die hemel voor die aangesig van sy Vader, sê antwoord 46 van die Kategismus.
Dit is 'n besondere woord: Voorspreker. Ons kan dit ook vertaal met Advokaat. In die hemel voor die aangesig van die Vader, dit wil sê voor die regbank van God, tree Hy vir ons in en pleit Hy as Advokaat vir ons.
Ons moet ook hier weer die woord ons nie miskyk nie: Ons het 'n Voorspraak voor die aangesig van God die Vader. Hy beplei ons saak by God. Dit is 'n geloofsaak: om ons te sê.
Dit is iets wat ons besonder moet troos, veral as ons daaran dink dat ons met ons hele lewe, nou en ook wanneer ons sterwe, staan voor die aangesig van die Vader. Dit is 'n uitdrukking, 'n waarheid, wat ons nie meer goed ken nie: voor die aangesig van die Vader. Tog is dit 'n waarheid: Ons hele lewe is 'n lewe voor die aangesig van die Vader, die Regter van hemel en aarde. Elke dag, elke oomblik. En – ons staan voor Hom as sondaars, as skuldenaars, as mense wat die vonnis van die ewige dood waardig is. Ons verdien sy toorn. En – as dit van onsself af sou hang, sal nie een van ons gebede verhoor word nie.
Maar met sy hemelvaart het ons Here Jesus Christus in die hemel voor die aangesig van die Vader gaan staan as ons Voorspreker. En – hierdie Advokaat het die waterdigste regsgronde denkbaar. Nee, in onsself is daar geen enkele gronde waarom ons vrygespreek moet word van skuld en straf en waarom die Vader na ons gebede moet luister nie. Maar 1 Johannes 2 laat ons nie net die Advokaat sien nie, maar óók óns Voorspraak se regsgrond, die grond waarop Hy vir ons pleit. Dit word uitgespel in vers 2: En Hy is 'n versoening vir ons sondes.
Die agtergrond van die woord versoening is Levitikus 16, die stuk oor die Groot Versoendag en ander hoofstukke in Levitikus. In Levitikus 23 vers 27 en 28 en in Levitikus 25 vers 9 word dit letterlik so genoem: die dag van versoening (eintlik versoeninge – meervoud). Die Jode praat nou nog van die Jom Kippur. Jom – dag. Jom Kippur – die dag waarop die soenoffer (die kipper of kippur) gebring is. Die ouer mense onder u sal nog die Jom Kippur oorlog in 1973 onthou. Op die Groot Versoendag, eenmaal in 'n jaar, moes die hoëpriester met die bloed van die versoeningsbok, die kipper, die allerheiligste binnegaan en die bloed van die bok sprinkel op die versoendeksel van die ark. Dus – voor die aangesig van God. So is die skuld van die kerk voor die aangesig van God bedek.
En hierdie Groot Versoendag was 'n heenwysing na die hemelvaart van Christus. Met hemelvaart het Hy die hemel ingegaan met sy kipper, met sy versoenbloed. En nou staan Hy in die hemel voor die aangesig van sy Vader en op grond van sy hoëpriesterlike werk aan die kruis, op grond van sy soenoffer pleit Hy by sy Vader as ons Voorspraak.
Hierdie Advokaat het die waterdigste regsgronde: sy bloed. Daarom mag ons seker wees dat ons sondes vergewe is, dat die aangesig van die Vader in vriendelikheid, in liefde op ons neerstraal. Daarom mag ons daarvan verseker wees dat die Vader na ons wil luister.
Die tweede vrug van Christus se hemelvaart is dat ons ons menslike natuur in die hemel as 'n betroubare pand het dat Hy as die Hoof ook ons, sy lede, na Hom toe sal neem.
2.2. Christus se ligaam is ons PAND
Die Nuwe Testament praat op verskillende plekke van Christus se hemelvaart. Twee woorde word daarvoor gebruik: opvaar en opwek:
Soms sê die Bybel dat Jesus opgevaar het (Jh.20:17). Wanneer die Woord dit so sê, wil dit die nadruk daarop lê dat hemelvaart 'n daad van Jesus self was: Hy het die hemel ingegaan om die koningskap, wat Hy verdien het deur sy volmaakte gehoorsaamheid, in ontvangs te neem.
Soms, soos in Handelinge 1, word daar egter gesê: Die Seun is opgeneem
is. Dan word die nadruk daarop gelê dat hemelvaart 'n daad van die Vader was. Daarmee verkondig die Vader dat Hy tevrede is met die werk wat sy Seun gedoen het en daarom mag Hy ingaan in die hemelse heerlikheid. Die poorte word vir Hom oopgemaak.
En dan moet ons onthou: Die poorte word nie vir Hom alleen nie, maar ook vir ons … ja, WANT:
Ons moet altyd onthou: Christus is nie alleen ware God nie. Hy is ook ware mens. Toe Hy dus as ware mens in die hemel opgeneem is deur die Vader, is ons menslike natuur ook weer toegelaat in God se heerlike paleis. In Christus se menslike natuur is ons s'n verteenwoordig en ingesluit en toegelaat tot die hemel.
Die vlees van Christus – dit noem die Heidelberger nou 'n pand en nie sommer net 'n pand nie, maar 'n betroubare pand. God self doen dit immers: God self laat ons menslike natuur toe in die hemel. So 'n betroubare pand (waarborg) het ons in ons Here Jesus se verheerlikte menslike natuur wat in die hemel is, dat Paulus in Efesiërs 2:6 sê: God die Vader het ons saam met Christus opgewek en saam laat sit het in die hemele in Christus Jesus. In Christus is ons reeds daar, ons is saam met Hom in die hemele.
In die antwoord 49 word nog 'n beeld gebruik, die van 'n hoof en 'n liggaam/lede: Ten tweede dat ons ons menslike natuur in die hemel as 'n betroubare waarborg het dat Hy, as die Hoof; ook ons, sy lede, na Hom toe sal neem. Die Kategismus sluit dikwels by hierdie aan die Skrif ontleende beeld aan: die kerk as liggaam en Christus die Hoof van hierdie liggaam en dat die liggaam deel in die weldade van die Hoof. By hierdie beeld wil ek aansluit: Die Hoof is alreeds in die hemel en daarom sal die liggaam ook sekerlik daar kom. Want as die hoof bo die water is, dan is die hele liggaam ook gered en veilig.
As derde vrug van die hemelvaart sê ons belydenis dat:
2.3. Christus ons sy Gees as TEENPAND stuur
Die Kategismus kry hierdie beskrywing van die Gees as teëpand (onderpand) by Paulus in 2 Korintiërs 1:22 en 5:5 en ook in Efesiërs 1:14. Ons is verseël met die Heilige Gees van die belofte: Hy is die onderpand van ons erfdeel, sê Paulus in Efesiërs.
Die woord pand of onderpand kom uit die regs- en handelswêreld van daardie tyd. Ons kan dit ook vertaal met deposito. So 'n pand of deposito is gegee as die eerste vooruitbetaling van die volle bedrag. Maar die pand was ook meer as net eerste paaiement. Hierdie pand was terselfdertyd die waarborg dat die volle som wel betaal sal word. In die pand was die volle som dus inbegrepe. In die pand het jy reeds begin om die volle som in besit te neem.
Nou noem Paulus die Heilige Gees die onderpand, wat aan die gemeente gegee is. Daarmee bedoel hy: Die Gees is gegee as die eerste vooruitbetaling van die volle erfenis, wat ons eenmaal sal ontvang. En: In die ontvangs en besit van die Gees het ons die waarborg dat ons ook eenmaal die volle heil sal ontvang. In hierdie pand, die Heilige Gees, het ons reeds begin om die volle erfenis in besit te kry.
Christus het sy Gees as teëpand na ons toe gestuur, sê die Kategismus. En deur die krag van die Gees soek ons wat daar bo is, waar Christus is en aan die regterhand van God sit, en nie wat op die aarde is nie.
Die woorde soek ons wat daar bo is, waar Christus is en aan die regterhand van God sit, en nie wat op die aarde is nie kom uit Kolossense 3:1-2. Dit laat ons presies sien wat die Heilige Gees doen: Hy rig ons aandag op Christus wat daar bo is en Hy oortuig ons dat die verlossing in Hom alleen is. En om alleen uit sy heilswerk te lewe.
Dit is belangrik dat ons moet sien dat die uitdrukkings saam met Christus opgewek en die soek die dinge daarbo in Kolossense 3:1 aan mekaar verbind word. Wie deur die Heilige Gees deel het aan die opwekking van Christus, wie saam met Christus opgewek is in 'n nuwe lewe ('n nuwe mens is), soek ook die dinge daarbo en laat hom beheers deur Christus, wat aan die regterhand van God sit.
In Kolossense 3:3-17 sal u sien dat hierdie soek na wat daar bo is, alles te make het met die afsterf van ons ou mens (ons ou, sondige natuur) en die opstanding van ons nuwe mens (om 'n lewe van gehoorsaamheid te lei onder die genadeheerskappy van Christus.
Om te soek wat in die hemel is, beteken daarom beslis nié: dat ons aardse lewe nie meer belangrik is en dat ons met ons koppe in die hemel leef, dat ons as aard-vreemde wesens leef nie. Ons soek na wat in die hemel is, bepaal juis ons lewe op aarde en verander en vernuwe ons lewe op aarde.
Nou moet ons egter goed onthou: Uit eie krag sal ons nooit soek wat daar bo is nie. Daarom voeg ons belydenis daarby: Deur die krag van die Gees soek ons wat daar bo is. In ons doopsformulier sê ons dit ook so duidelik: Die Heilige Gees maak tot ons eiendom wat ons in Christus het, naamlik die afwassing van ons sondes en die daaglikse vernuwing van ons lewe. Hy gee ons die geloof om te soek wat bo is.
Wie daarom in Christus glo en hom deur Christus laat lei, hy mag weet dat dit die krag van die Gees is, wat in hom werk. Hy mag weet dat hy die Heilige Gees as teëpand het.
Ons moet ook nooit vergeet nie: die krag van die Heilige Gees het ook alles te make met die krag van die kruis en die krag van die opstanding van Christus. Deur die krag van die kruis sterf ons ou mens en deur die krag van Christus se opstanding staan ons op in 'n nuwe lewe. So word ons beheers deur krag van die verhoogde Christus.
Hemelvaart is 'n feit, 'n heerlike werklikheid.
Met hemelvaart is die hemele vir ons ontsluit, sodat ons met vrymoedigheid, elke dag daar mag intree. Nou het ons daar 'n Advokaat sonder weerga wat altyd vir ons pleit en ons saak by God opneem.
Met hemelvaart leef ons elke dag voor die vriendelike aangesig van ons Vader.
Met hemelvaart het ons die skat van die Heilige Gees ontvang en Hy maak ons so oneindig gelukkig, want Hy vestig van oomblik tot oomblik ons aandag op ons Koning, Hoëpriester en Bruidegom. En deur sy Gees maak Christus ons van harte gewillig en bereid om vir Hom te leef.
Met hemelvaart sien ons dit ook deurbreek dat ons liggame verlos word. Want in die vlees van Christus – ons vlees –, in Christus het ons vlees in die hemel as 'n gewisse pand het, dat Hy as die Hoof ons sy lede ook tot Hom sal neem. Ons is saam met Hom opgeneem en sit saam met Hom …